
Eiropas Parlaments,
–	ņemot vērā Reglamenta 144. panta 5. punktu un 132. panta 4. punktu,
A.	tā kā Venecuēlā ir vairāk nekā 300 politieslodzīto;
B.	tā kā 2024. gada 9. februārī Venecuēlas režīms nolaupīja juristi un cilvēktiesību aktīvisti ar Spānijas valstspiederību Rocío San Miguel un politiski motivētu apsvērumu dēļ viņu notiesāja, apsūdzot sazvērestībā pret Nicolás Maduro un viņa režīmu; tā kā pašlaik viņa atrodas apcietinājumā El Helicoide cietumā, kas ir pazīstams ar tajā pastrādātajiem cilvēktiesību pārkāpumiem, tostarp spīdzināšanu;
C.	tā kā pēc tam, kad ANO augstais cilvēktiesību komisārs pauda nosodījumu par R. San Miguel apcietināšanu, Maduro režīms no valsts izraidīja ANO augstā cilvēktiesību komisāra biroju (OHCHR), apsūdzot tā darbiniekus “koloniālistiskā un ļaunprātīgā” rīcībā un politiskās opozīcijas kūdīšanā;
D.	tā kā ģenerālis Hernández Da Costa atrodas politiski motivētā ieslodzījumā kopš 2018. gada augusta; tā kā 2024. gada 19. februārī viņš tika piespiedu kārtā pārvietots uz El Rodeo 1 cietumu, kas ir politiski ieslodzītajiem īpaši paredzēta ieslodzījuma vieta; tā kā līdz ar viņu uz šo cietumu tika pārvietots nezināms skaits citu ieslodzīto, tostarp arī daži ES pilsoņi; tā kā ģenerālim ir veselības problēmas, kuru dēļ viņam nepieciešama pastāvīga ārstēšana, kas viņam tiek liegta;
E.	tā kā politisku iemeslu dēļ ir tikuši aizturēti un pašlaik apcietinājumā bez saziņas iespējām atrodas arī četri politiskās kampaņas koordinatori – Juan Freites, Luis Camacaro, Guillermo Lopez un Emil Brandt –, kuri palīdzēja režīma opozīcijas izvirzītajai prezidenta amata kandidātei María Corina Machado;
F.	tā kā 2024. gada janvārī neatzītā Nacionālā asambleja atsāka izskatīt tiesību aktu, kura mērķis ir ierobežot nevalstisko organizāciju darbību, noteikt kriminālatbildību par iesaistīšanos tajās un likvidēt tās,
1.	pauž stingru nosodījumu N. Maduro režīmam par simtiem politieslodzīto turēšanu apcietinājumā;
2.	pauž nožēlu par to, ka šie ieslodzītie tiek turēti apstākļos, kas ir pretrunā ANO Ieslodzīto režīma standarta minimālajiem noteikumiem;
3.	prasa nekavējoties bez nosacījumiem atbrīvot visus politieslodzītos un patvaļīgi aizturētās personas un pilnībā atjaunot viņu tiesības; mudina režīmu pārtraukt represīvo politiku un uzbrukumus pilsoniskajai sabiedrībai un opozīcijai;
4.	mudina Čīles iestādes pilnībā izmeklēt Ronald Ojeda – bijušā politieslodzītā, kurš izbēga no Maduro režīma – slepkavību;
5.	aicina PV/AP un Padomi pastiprināt sankcijas pret režīmu, tostarp augsta līmeņa amatpersonām, drošības spēku darbiniekiem un režīma Augstākās tiesas tiesnešiem un pašu N. Maduro;
6.	mudina Starptautisko Krimināltiesu savā izmeklēšanā par iespējamiem Maduro režīma noziegumiem pret cilvēci iekļaut pašlaik notiekošos cilvēktiesību pārkāpumus un patvaļīgu aizturēšanu;
7.	aicina starptautisko sabiedrību atbalstīt demokrātijas atjaunošanu Venecuēlā, jo īpaši sakarā ar gaidāmajām vēlēšanām, kurās ir jāļauj pilnībā piedalīties režīma opozīcijas līderei María Corina Machado;
8.	mudina Venecuēlas iestādes atjaunot OHCHR darbību un garantēt tā piekļuvi cietumiem, kā arī garantēt netraucētu piekļuvi ANO īpašo procedūru pilnvarotajiem;
9.	uzdod priekšsēdētājai nosūtīt šo rezolūciju Padomei, PV/AP, dalībvalstīm, ES un Latīņamerikas un Karību jūras reģiona valstu kopienai, Amerikas valstu organizācijai, ANO ģenerālsekretāram un Venecuēlas režīmam.

